**ELŐTERJESZTÉS**

**Körmend város Önkormányzata Képviselő-testülete 2015. augusztus 17-i ülésére**

**Tárgy**: Tájékoztatás a Régióhő Kft. ingatlanvásárlása kapcsán

Tisztelt Képviselő-testület!

A Régióhő Kft. az alábbiakról tájékoztatta az Önkormányzatot:

A Kft. távhődíj tartozás miatt 2010-ben jogi eljárást indított a Kétvölgyi Kft. adóssal szemben. Az ügyben jogerős ítélet született, amely alapján a végrehajtási eljárás is megindult, mert az adós nem teljesítette az ítéletben foglaltakat. A távhőtartozással érintett ingatlan Korona étteremként ismert a városban, a Régióhő Kft. kintlévősége több milliós nagyságrendű.

Az ingatlanra a végrehajtási eljárás során kétszer is árverést tűztek ki, mind a kettő eredménytelenül zárult.

Ugyanakkor az árverés szabályai szerint 2 sikertelen árverés után a végrehajtást kérő a becsérték 50% - áért megvásárolhatja az ingatlant. Az ingatlan becsértéke 50.000.000 Ft. volt.

A Régióhő Kft. jelezte a végrehajtó felé, hogy élni kíván a vétel lehetőségével, mert ezzel egy több éve húzódó és teljesítésbe soha nem forduló ügylet nyerhetne megoldást, másrészt értékhez is jut a cég, a becsértékhez képest jóval kedvezőbb áron.

Ugyanakkor ritkán kerül sor a Kft. működésében ilyen jelentősnek mondható és ingatlanhoz kapcsolódó döntés meghozatalára, ezért kérjük a tisztelt Képviselő-testületet, hogy erősítse meg a Régióhő Kft. szándékát. A Kft. hitel felvétele nélkül eszközölni tudja a vételt.

Az, hogy az ügylet létrejöhet-e, függ attól, hogy a végrehajtás alá vont kezdeményez-e további jogorvoslatot, illetve lesz-e egyáltalán lehetősége további jogorvoslat (pl. kifogás) benyújtására az ügy során.

**HATÁROZATI JAVASLAT**

Körmend város Önkormányzata Képviselő-testülete jóváhagyja azt, hogy a Régióhő Kft. végrehajtási eljárás keretében, végrehajtást kérőként megvásárolja a tulajdonos távhődíjtartozása miatt végrehajtás alá vont Körmend, Rákóczi u. 4. (hrsz: 323/26) szám alatti ingatlant a kikiáltási ár felének, azaz 25.000.000 Ft-nak megfelelő összegért.

Körmend, 2015. augusztus 10.

**Bebes István**

**polgármester**